รัฐบาลไทย-ข่าวทำเนียบรัฐบาล-พม. เปิด ศรส. ทั่วประเทศ ปฏิบัติการเต็มรูปแบบ ช่วย เร่งรัด - จัดการ แก้ปัญหาสังคมให้ประชาชน พร้อมส่งหน่วยเคลื่อนที่เร็ว เพียงแจ้งเหตุผ่าน ฮอตไลน์ 1300 ตลอด 24 ชม.
วันจันทร์ที่ 8 มกราคม 2567
พม. เปิด ศรส. ทั่วประเทศ ปฏิบัติการเต็มรูปแบบ ช่วย เร่งรัด - จัดการ แก้ปัญหาสังคมให้ประชาชน พร้อมส่งหน่วยเคลื่อนที่เร็ว เพียงแจ้งเหตุผ่าน ฮอตไลน์ 1300 ตลอด 24 ชม.
พม. เปิด ศรส. ทั่วประเทศ ปฏิบัติการเต็มรูปแบบ ช่วย เร่งรัด - จัดการ แก้ปัญหาสังคมให้ประชาชน พร้อมส่งหน่วยเคลื่อนที่เร็ว เพียงแจ้งเหตุผ่าน ฮอตไลน์ 1300 ตลอด 24 ชม.
วันนี้ (8 ม.ค. 67) เวลา 10.00 น. นายวราวุธ ศิลปอาชา รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) แถลงข่าวการเปิดศูนย์เร่งรัดจัดการสวัสดิภาพประชาชน (ศรส.)หรือ Human Security Emergency Management Center : HuSEC ทั่วประเทศ เพื่อปฏิบัติการอย่างเต็มรูปแบบ ครอบคลุมทุกพื้นที่ พร้อมเยี่ยมชมห้องปฏิบัติการฮอตไลน์ 1300 ซึ่งเป็นช่องทางขอรับบริการการช่วยเหลือประชาชน และปล่อยขบวนคาราวานทีมปฏิบัติการหน่วยเคลื่อนที่เร็ว ศรส. ลงพื้นที่เข้าคุ้มครองช่วยเหลือพี่น้องประชาชนในกรณีวิกฤติอย่างทันท่วงที ด้วยระบบการบริหารจัดการที่ทันสมัยและมีประสิทธิภาพ
นายวราวุธ กล่าวว่า ศูนย์เร่งรัดจัดการสวัสดิภาพประชาชน (ศรส.) หรือ HuSEC ได้เริ่มปฏิบัติการคุ้มครองช่วยเหลือพี่น้องประชาชนที่ประสบปัญหาความเดือดร้อนทางสังคม ตั้งแต่วันที่ 1 พ.ย. 66 ที่ผ่านมา จนถึงขณะนี้ วันที่ 31 ธ.ค. 66 ศรส. ได้รับแจ้งเหตุในทุกช่องทางรวมทั้งสิ้น 24,369 กรณี โดยปัญหาที่พบมากที่สุดคือ ปัญหารายได้และความเป็นอยู่ รองลงมาคือ ปัญหาคนเร่ร่อน ขอทาน ปัญหาการใช้ความรุนแรง และปัญหาสัมพันธภาพในครอบครัว ทั้งนี้ ศรส. ได้ดําเนินการแก้ไขปัญหาจนเสร็จสิ้นกระบวนการไปแล้วทั้งสิ้นกว่า 20,000 กรณี และอยู่ระหว่างกระบวนการช่วยเหลือแก้ไขปัญหาหรือที่ยังต้องดูแลอย่างต่อเนื่อง จํานวน 3,633 กรณี ซึ่งเห็นได้ว่า ตลอดระยะ 2 เดือนที่ผ่านมา ศรส. เริ่มปฏิบัติการเร่งรัด - จัดการ ปัญหาพี่น้องประชาชน โดยเฉพาะเรื่องความรุนแรงในครอบครัว การถูกล่วงละเมิดทางเพศ และผู้ประสบปัญหาความเดือดร้อนทางสังคมอื่น ๆ ที่อยู่ในความสนใจของสังคม กระทรวง พม. ได้เร่งรัด - จัดการ ปัญหาอย่างเป็นระบบ โดยมี ผู้บริหารระดับสูง (รองอธิบดี) เป็นผู้กํากับติดตามอย่างใกล้ชิด และเป็นที่ปรึกษาให้กับหน่วยงาน พม. ส่วนภูมิภาค อีกทั้ง ศรส. ได้อํานวยความสะดวกให้แก่ประชาชน โดยสามารถติดตามการช่วยเหลือได้ทุกขั้นตอนผ่านระบบ E - tracking เพียงใช้หมายเลขโทรศัพท์ของผู้แจ้งเหตุหรือเลขบัตรประจําตัวประชาชน ทั้งนี้ ประชาชนสามารถแจ้งเหตุและขอความช่วยเหลือจาก ศรส. ผ่าน Hotline 1300 ตลอด 24 ชั่วโมง ซึ่ง เราจะส่งทีมปฏิบัติการหน่วยเคลื่อนที่เร็ว พร้อมลงพื้นที่คุ้มครองช่วยเหลืออย่างรวดเร็วทันเหตุการณ์
นายวราวุธ กล่าวต่อไปว่า ปี 2566 ที่ผ่านมา ทางกระทรวง พม. ได้ทดลองการทํางานของ ศรส. ตลอดสองเดือนที่ผ่านมา ศูนย์นี้แสดงให้เห็นถึงมิติใหม่ของกระทรวง พม. เป็นการบูรณาการทุกหน่วยงานของกระทรวง ทั้งเรื่องเด็ก เยาวชน สตรีและสถาบันครอบครัว คนพิการ ผู้สูงอายุ รวมถึงปัญหาด้านที่อยู่อาศัย และเรื่องรายได้ โดยได้รับการร้องเรียนเกือบ 25,000 เรื่อง จนถึงวันนี้ เราได้ดําเนินการแก้ไขจนเสร็จสิ้นเรียบร้อยไปแล้วกว่า 20,000 เรื่อง ตอนนี้ ยังเหลืออีกกว่า 3,600 เรื่องนั้น กําลังแก้ไขปัญหาให้กับพี่น้องประชาชนอยู่ และที่สําคัญนั้น จะไม่ใช่การสื่อสารทางเดียวคือไม่ใช่รับเรื่องร้องเรียนทางเดียว แต่ว่าจะเป็นการสื่อกลับไปยังประชาชน โดยที่ผู้ที่ร้องเรียนเข้ามานั้น สามารถใช้เบอร์โทรศัพท์หรือแม้แต่หมายเลขบัตรประจําตัวประชาชน 13 หลัก ในการติดตามเรื่องที่ท่านร้องเรียนเข้ามา ว่าวันนี้ได้มีการดําเนินการถึงขั้นตอนใดแล้ว และได้แก้ไขปัญหาหรือไม่ ซึ่งในวันนี้ เราจะขยายการทํางานของ ศรส. ที่ทํางานกันมาอย่างต่อเนื่อง โดยจะขยายให้ครบทั้ง 76 จังหวัดทั่วประเทศไทย ที่มีพัฒนาสังคมและความมั่นคงของมนุษย์จังหวัด (พมจ.) เป็นศูนย์กลางของ ศรส. ในแต่ละพื้นที่ โดยจะมีทีมปฏิบัติการหน่วยเคลื่อนที่เร็วไปบูรณาการการทํางานในพื้นที่ แต่ขอย้ําว่า ศรส. จะไม่มีการนําข่าวเคสแต่ละเคสมาออกข่าวบนหน้าจอทีวี ซึ่งเป็นจรรยาบรรณที่จะไม่สามารถเปิดเผยหน้าเคสออกทีวีได้ เพราะเป็นการละเมิดสิทธิส่วนบุคคล รวมถึงจะต้องปกป้องทั้งร่างกายและจิตใจของเคส ดังนั้น ตนดีใจที่ได้เห็นการขยายการทํางานของ ศรส. และหวังเป็นอย่างยิ่งว่าเราจะเป็นกําลังสําคัญและเป็นที่พึ่งให้กับพี่น้องประชาชนในการแก้ไขปัญหาทั้งเรื่องภายในครอบครัวและปัญหาทางสังคมอีกหลาย ๆ ประเด็น
นายวราวุธ กล่าวต่อไปอีกว่า ในรอบสองเดือนที่ผ่านมา เรื่องค่าครองชีพเป็นเรื่องที่มีการแจ้งเข้ามามากที่สุด รวมไปถึงเรื่องความรุนแรงในครอบครัว ซึ่งที่ผ่านมา ได้มีการประสานงานหน่วยงานที่เกี่ยวข้องเข้าไปแก้ปัญหา มีการเยียวยาทั้งกายและจิตใจ หากมีความเดือดร้อนเรื่องปัญหาที่อยู่อาศัย จะมีงบประมาณในการเข้าไปซ่อมแซมบ้าน ในขณะเดียวกัน บ้านที่ประสบภัย เช่น 3 จังหวัดชายแดนภาคใต้ ที่ประสบปัญหาอุทกภัย เรามีทีมสหวิชาชีพเข้าไปเยียวยาจิตใจ และทํากิจกรรมเพื่อช่วยผ่อนคลายความเครียดให้กับพี่น้องประชาชน ในส่วนของเจ้าหน้าที่ผู้ปฏิบัติงานของ ศรส. ขอให้มั่นใจว่า เราจะดําเนินการได้ เพราะมีบุคลากรที่พร้อมทํางานทั้ง 76 จังหวัด โดยขอให้ พมจ. เป็นแกนหลักของจังหวัด และบูรณาการหน่วยงานในสังกัดกระทรวง พม. ทั้งหมด เข้ามาช่วยแก้ปัญหาต่างๆ โดยไม่มีการแบ่งภารกิจของกรม ภายใต้ ทีม พม.หนึ่งเดียว โดยมีรองปลัดกระทรวง พม. เป็นเซ็นเตอร์ของ ศรส.
นายวราวุธ กล่าวเพิ่มเติมว่า สําหรับกระบวนการทํางานของ ศรส. ด้วยระบบการบริหารจัดการที่ทันสมัยและมีประสิทธิภาพ ประกอบด้วย 5 ขั้นตอน (A - R - M - O - R) ได้แก่ 1) A - Alert: แจ้งเหตุผู้ประสบปัญหาในภาวะวิกฤต ผู้พบเห็นเหตุการณ์ฉุกเฉินทางสังคม หรือประชาชนทั่วไปสามารถแจ้งเหตุผ่านช่องทาง 1. ฮอตไลน์ 1300 2. Line OA ที่ @hotline1300 และ @esshelpme 3. เพจเฟซบุ๊ก กระทรวงการพัฒนาสังคมและความมั่นคงของมนุษย์ และ 4. youtube ช่อง HUSEC ศูนย์เร่งรัดจัดการสวัสดิภาพประชาชน 2) R - Rapidity: เร่งรัด ส่งทีมปฏิบัติการหน่วยเคลื่อนที่เร็ว (Rapid Response Unit: RRU) เพื่อให้การคุ้มครองช่วยเหลือเฉพาะหน้าตลอด 24 ชั่วโมง 3) M - Management: จัดการ ศรส. คุ้มครองช่วยเหลือ หรือส่งต่อ โดยกําหนดระยะเวลาการดําเนินงานตามความเร่งด่วน ด้วยการแบ่งระดับความรุนแรงของกรณี/เหตุการณ์ 4) O - Oversight: ติดตามผู้ประสบปัญหาทุกกรณี โดยสามารถติดตามสถานการณ์ให้ความช่วยเหลือผ่านระบบ E-Tracking โดยใช้เลขประจําตัวประชาชน 13 หลัก ในการตรวจสอบ และ 5) R - Raising Awareness : สร้างความตระหนักรู้ในสังคม สื่อสารประชาสัมพันธ์สถานการณ์ทางสังคมเชิงรุก เข้าใจปัญหาและสถานการณ์ทางสังคม ไม่นิ่งเฉย ไม่ละเลย และมีภูมิคุ้มกันต่อสถานการณ์การเปลี่ยนแปลง
#ช่วย24ชั่วโมง #พม24ชม #ข่าวพม #esshelpme #วราวุธรับฟังทําจริง #พมพอใจให้ทุกวัยพึงพอใจในพม #พมหนึ่งเดียว #ศรส #พม